## Odluka o donošenju Programa potpora subjektima malog gospodarstva za saniranje posljedica katastrofe na području Vukovarsko-srijemske županije

### NN 82/2014 (9.7.2014.), Odluka o donošenju Programa potpora subjektima malog gospodarstva za saniranje posljedica katastrofe na području Vukovarsko-srijemske županije

VLADA REPUBLIKE HRVATSKE

1569

Na temelju članka 2. stavka 1. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014), te članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 3. srpnja 2014. godine donijela

ODLUKU

O DONOŠENJU PROGRAMA POTPORA SUBJEKTIMA MALOG GOSPODARSTVA ZA SANIRANJE POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE

I.

Donosi se Program potpora subjektima malog gospodarstva za saniranje posljedica katastrofe na području Vukovarsko-srijemske županije (u daljnjem tekstu: Program).

Program je sastavni dio ove Odluke.

Sredstva za provedbu Programa iz stavka 1. ove točke osigurana su u ukupnom iznosu od 12.000.000,00 kuna.

Dio sredstava iz stavka 2. ove točke osiguran je u Državnom proračunu Republike Hrvatske za 2014. godinu, u Razdjelu 051 – Ministarstvo poduzetništva i obrta, Glava 05110 Hrvatska agencija za malo gospodarstvo i investicije, na Aktivnosti A563119 – poticanje malog i srednjeg poduzetništva, u iznosu od 6.850.000,00 kuna.

Ostala potrebna sredstva iz stavka 2. ove točke u iznosu od 5.150.000,00 kuna osigurana su u Državnom proračunu Republike Hrvatske i preraspodijelit će se unutar Razdjela 051 – Ministarstvo poduzetništva i obrta.

II.

Sukladno odredbi članka 4. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014) i točke I. stavka 4. ove Odluke zadužuje se Ministarstvo financija, da u svrhu osiguranja sredstava za saniranje posljedica katastrofe proglašene na području Vukovarsko-srijemske županije, izvrši preraspodjelu sredstava u korist Hrvatske agencije za malo gospodarstvo, inovacije i investicije – HAMAG-BICRO, odnosno na Aktivnost A563119 – poticanje malog i srednjeg poduzetništva, u ukupnom iznosu od 5.150.000,00 kuna, a koja su planirana na aktivnostima Ministarstva poduzetništva i obrta, i to: Poticanje strukovnog organiziranja obrtnika, Aktivnost A822061, konto 3811 – 3.500.000,00 kuna; Intelektualne i osobne usluge, Aktivnost A817060, konto 3237 – 550.000,00 kuna; Usluge promidžbe i informiranja, Aktivnost A817060, konto 3233 – 550.000,00 kuna; Tekuće pomoći opće države, Aktivnost A817060, konto 3631 – 350.000,00 kuna; Kapitalne pomoći unutar općeg proračuna, Aktivnost A817060, konto 3632 – 200.000,00 kuna.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/14-04/249

Urbroj: 50301-05/18-14-2

Zagreb, 3. srpnja 2014.

Predsjednik

Zoran Milanović, v. r.

PROGRAM POTPORA SUBJEKTIMA MALOG GOSPODARSTVA ZA SANIRANJE POSLJEDICA KATASTROFE NA PODRUČJU VUKOVARSKO-

-SRIJEMSKE ŽUPANIJE

UVOD

Tijekom mjeseca svibnja 2014. godine, na području Vukovarsko-srijemske županije dogodile su se poplave koje su svojim opsegom, intenzitetom i neočekivanošću ugrozile zdravlje i živote većeg broja ljudi, imovinu i okoliš te onemogućile u nekim slučajevima i na dulje razdoblje, redovito odvijanje gospodarskih djelatnosti. Slijedom tih događaja Vlada Republike Hrvatske je na sjednici održanoj 20. svibnja 2014. godine donijela Odluku o proglašenju katastrofe za područje Vukovarsko-srijemske županije, kako bi što ranije započeo postupak saniranja posljedica koje nije bilo moguće spriječiti i otkloniti redovnim djelovanjem nadležnih tijela.

Ovaj Program sadrži mjere i aktivnosti radi hitnog saniranja posljedica katastrofe proglašene na području Vukovarsko-srijemske županije koje je pogođeno poplavom te predstavlja temeljni i operativni Program pomoći malom gospodarstvu na poplavljenom području, sukladno Zakonu o saniranju posljedica katastrofe na području Vukovarsko-srijemske županije (»Narodne novine«, broj 77/2014).

Programom se određuju način ostvarivanja i uvjeti kao i iznos bespovratnih potpora male vrijednosti subjektima malog gospodarstva sukladno Zakonu o poticanju razvoja malog gospodarstva (»Narodne novine«, br. 29/2002, 63/2007, 53/2012 i 56/2013) te rokovi za postupanje i druga pitanja, a sve s ciljem uspostave redovitog obavljanja gospodarskih djelatnosti i obnove gospodarskih dobara na području koje je pogođeno poplavom.

1. PODRUČJA NA KOJIMA SE PROVODE MJERE

Mjere se provode sukladno Zakonu o saniranju posljedica katastrofe na području Vukovarsko-srijemske županije za cjelovito područje Vukovarsko-srijemske županije.

2. ANALIZA ZATEČENOG STANJA I NASTALE ŠTETE TE PREDVIĐANJE MOGUĆIH DALJNJIH ŠTETNIH POSLJEDICA

**2.1. Strukturne karakteristike malog gospodarstva u Vukovarsko-srijemskoj županiji**

Udio mikro, malih i srednjih subjekata u ukupnom broju gospodarskih subjekata u Republici Hrvatskoj iznosi 99,7%. Sektor malog gospodarstva prepoznat je kao jedan od glavnih pokretača gospodarskog napretka te je njegov razvoj svrstan u strateške ciljeve Republike Hrvatske. Sektor pokazuje trend rasta zapošljavanja čemu najviše pridonose mikro trgovačka društva i obrti.

Što se tiče veličine poduzetnika u Vukovarsko-srijemskoj županiji ima najviše malih poduzetnika i to 1.481 zatim slijede srednji – 34 poduzetnika te svega 8 velikih.

Na dan proglašenja katastrofe u Vukovarsko-srijemskoj županiji bilo je aktivno 2 403 obrta.

Najzastupljenija djelatnost u obrtu je trgovina s učešćem od 22,13%, zatim slijede proizvodne djelatnosti 19,11%, uslužne djelatnosti sudjeluju s 18,76%, graditeljstvo 15,93%, ugostiteljstvo 15,70% te djelatnost prijevoza 8,37%.

Za strukturu gospodarstva Vukovarsko-srijemske županije u odnosu na strukturu gospodarstva Republike Hrvatske karakteristično je veće učešće primarnog sektora, dok je učešće sekundarnog sektora, odnosno prerađivačke industrije gotovo na istoj razini kao i u Republici Hrvatskoj.

Trgovina na veliko i malo, prerađivačka industrija, poljoprivreda i šumarstvo te građevinarstvo djelatnosti su koje su nositelji prihoda u županiji te zajedno ostvaruju više od 87% svih ostvarenih prihoda županije.

Prosječna plaća u županiji zaostaje za državnim prosjekom što ukazuje kako i standard zaposlenih u Vukovarsko-srijemskoj županiji zaostaje za standardom zaposlenih na razini Republike Hrvatske.

**2.2. Štete od poplave te predviđanje mogućih daljnjih štetnih posljedica**

U Vukovarsko-srijemskoj županiji prema raspoloživim i prikupljenim podacima od strane Ministarstva poduzetništva i obrta poplavom je oštećeno stotinjak subjekata malog gospodarstva (obrta i trgovačkih društava). Obrti i trgovačka društva koji su pretrpjeli štete na svojim gospodarskim objektima i poslovnim prostorima te strojevima i opremi, a s obzirom na strukturu malog gospodarstva u Vukovarsko-srijemskoj županiji najznačajniji su dio gospodarstva te županije i od iznimne je važnosti da se što je moguće prije nastavi njihova gospodarska aktivnost, a posebno proizvodnja.

Zakon o saniranju posljedica katastrofe na području Vukovarsko-srijemske županije definira način obnove gospodarskih zgrada i poslovnih prostora, za nastavak i ponovno pokretanje proizvodnje nužna je i sanacija šteta na opremi te strojevima, a u određenim slučajevima i nabava strojeva. Pojedini gospodarski subjekti uslijed katastrofalnih poplava ostali su i bez repromaterijala koji je nužan za nastavak odnosno pokretanje poslovanja.

Nužno je pokretanje i održavanje postojeće gospodarske aktivnosti i iz razloga očuvanja broja trgovačkih društava i obrta, a posebice zadržavanje broja postojećih radnih mjesta što će u konačnici imati za rezultat bržu normalizaciju života na poplavljenim područjima.

Prema međunarodnim procjenama u slučajevima velikih katastrofa preko 40% poduzetnika ne pokrene ponovno poslovanje nakon prekida poslovanja.

Daljnje štetne posljedice u slučaju da se u najbržem mogućem roku ne nastavi s gospodarskom aktivnošću bit će vidljive u povećanju broja nezaposlenih, zatvaranju obrta i prestanku rada trgovačkih društava. Zbog dugotrajnije nemogućnosti isporuke roba i usluga gospodarski subjekti mogu ostati bez korisnika svojih usluga i kupaca svojih proizvoda što bi moglo dodatno otežati poslovanje u trenutku kad se za isto steknu uvjeti.

3. PRIJEDLOG MJERA – poduzetništvo i obrt

Temeljem ovoga Programa, a u skladu sa Zakonom o saniranju posljedica katastrofe na području Vukovarsko-srijemske županije, Ministarstvo poduzetništva i obrta i HAMAG – BICRO će omogućiti, kroz sustav bespovratnih potpora male vrijednosti stvaranje osnovnih uvjeta za nastavak obavljanja gospodarskih aktivnosti i to aktivnim subjektima malog gospodarstva, koji imaju minimalno jednog zaposlenog ili su vlasnici obrta osigurani s osnove obavljanja obrta. Cilj predložene mjere je brži oporavak od posljedica katastrofe i nastavak rada te zadržavanje broja zaposlenih u subjektima malog gospodarstva.

**3.1. Subjekti koji mogu podnijeti zahtjev**

Zahtjev za dodjelu bespovratne potpore može podnijeti subjekt malog gospodarstva definiran Zakonom o poticanju razvoja malog gospodarstva (»Narodne novine«, br. 29/2002, 63/2007, 53/2012 i 56/2013), koji je pretrpio štetu od poplave na području Vukovarsko-srijemske županije za koje je proglašena katastrofa, ako je bio registriran na tom području, odnosno ako je na tom području imao izdvojenu poslovnu jedinicu u trenutku proglašenja katastrofe.

Izmjenama Zakona o poticanju razvoja malog gospodarstva iz svibnja 2012. godine kategorizacija veličine poduzetnika usklađena je s Preporukom Europske komisije 2003/361/EC od 6. svibnja 2003. godine.[[1]](#footnote-29081-1)

***3.2. Uvjeti za dodjelu potpore***

• subjekt malog gospodarstva posluje i registriran je na području na kojem je proglašena katastrofa ili ima izdvojenu poslovnu jedinicu na istom području, na dan proglašenja katastrofe

• subjekt malog gospodarstva ima na dan proglašenja katastrofe zaposlenu najmanje jednu osobu, odnosno u izdvojenoj poslovnoj jedinici ima zaposlenu najmanje jednu osobu (vlasnik obrta osiguran s osnove obrta smatra se zaposlenom osobom)

• subjekt malog gospodstava bio je na dan proglašenja katastrofe gospodarski aktivan

• djelatnost subjekta malog gospodarstva nije primarna poljoprivredna proizvodnja (proizvodi koji su navedeni u prilogu I. Ugovora o funkcioniranju Europske unije, osim proizvoda ribarstva i akvakulture obuhvaćenih Uredbom Vijeća (EZ) br. 104/2000)

• subjekt malog gospodarstva je u skladu s odredbama o potporama male vrijednosti (Uredba Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore[[2]](#footnote-29081-2)).

• potpore male vrijednosti sukladno ovom Programu mogu se dodijeliti poduzetnicima u svim sektorima, uz iznimku sektora iz članka 1. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore, kako su definirani člankom 2. stavkom 1. iste Uredbe.

• nad subjektom malog gospodarstva na dan proglašenja katastrofe nije otvoren stečajni postupak, postupak predstečajne nagodbe ili postupak likvidacije.

**3.3. Sredstva proračuna**

Provedbu mjera dodjele bespovratnih potpora za saniranje posljedica katastrofe u Vukovarsko-srijemskoj županiji provodit će Ministarstvo poduzetništva i obrta i HAMA-BICRO.

U proračunu HAMAG-BICRA-a na proračunskoj aktivnosti A563119 planirano je ukupno 12.000.000,00 kuna za dodjelu bespovratnih potpora temeljem ovoga Programa.

Temeljem prikupljenih podataka s područja Vukovarsko-srijemske županije direktno i indirektno poplavom je bilo ugroženo ukupno stotinjak subjekata malog gospodarstva s maksimalno 467 zaposlenih. Sukladno navedenim podacima procijenjena su potrebna financijska sredstva za provedbu ovoga Programa.

**3.4. Prihvatljive aktivnosti (namjena)**

• nabava strojeva i opreme

• popravak strojeva i opreme

• opremanje interijera poslovnog prostora

• nabava kompjuterske i dr. uredske opreme

• nabava sirovine i drugog materijala za redovito obavljanje registrirane djelatnosti.

3.4.1. Prihvatljivi troškovi

1) Troškovi vezani uz nabavu strojeva, postrojenja i opreme, mjernih i kontrolnih uređaja i instrumenata te računalne opreme namijenjene isključivo za obavljanje poslovne djelatnosti.

2) Troškovi vezani uz popravak strojeva, postrojenja i opreme, mjernih i kontrolnih uređaja i instrumenata te računalne opreme namijenjene isključivo za obavljanje poslovne djelatnosti.

3) Troškovi vezani uz nabavu računalnih programa i sustava namijenjenih za poslovanje i poslovne procese.

4) Troškovi vezani uz opremanje interijera poslovnog prostora (nabava inventara).

5) Obrtna sredstva i ostali troškovi potrebni za redovito obavljanje registrirane djelatnosti.

3.4.2. Neprihvatljivi troškovi

1) Troškovi nastali prije dana proglašenja katastrofe.

2) Porez na dodanu vrijednost subjektima malog gospodarstva koji su upisani u registar obveznika PDV-a.

3) Nabava/najam vozila.

4) Građevinski materijal i građevinski radovi.

***3.5. Iznos i dodjela potpore te način isplate***

Potpora se dodjeljuje u iznosu od 25.000,00 kuna po zaposlenom u obrtu ili tvrtki (subjektu malog gospodarstva).

Najniži iznos potpore koji se može dodijeliti je 25.000,00 kuna.

Najviši iznos potpore koji se može dodijeliti je 1.400.000,00 kuna.

Potpora se ostvaruje putem sudjelovanja na Javnom pozivu za dodjelu potpore subjektima malog gospodarstva koji imaju evidentiranu štetu od poplave od nadležnih tijela na području Vukovarsko-

-srijemske županije (u daljnjem tekstu: Javni poziv) kojeg raspisuje Ministarstvo poduzetništva i obrta.

Javni poziv objavljuje se na službenim web-stranicama Ministarstva poduzetništva i obrta (www.minpo.hr) i HAMAG-BICRO-a (www.hamaginvest.hr).

Javnim pozivom određuju se rokovi i ostali uvjeti za podnošenje prijave za ostvarivanje potpore subjektima malog gospodarstva koji imaju evidentiranu štetu od poplave na području Vukovarsko-srijemske županije.

Bespovratne potpore dodjeljuju se sukladno Uredbi Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore te su podnositelji prijave dužni uz prijavu priložiti izjavu o korištenim potporama male vrijednosti te izjavu o korištenim potporama male vrijednosti povezanih osoba. Temeljem spomenute Uredbe maksimalan iznos svih potpora male vrijednosti, koje jednom poduzetniku mogu biti dodijeljene tijekom razdoblja od tri fiskalne godine ne smije biti veći od 200.000 eura, uključujući i potporu dobivenu u okviru ovoga Otvorenoga javnog poziva.

Ukupan iznos potpora male vrijednosti koje se prema Programu mogu dodijeliti jednom poduzetniku koji obavlja cestovni prijevoz tereta za najamninu ili naknadu ne smije premašiti kunsku protuvrijednost 100.000 eura tijekom bilo kojeg razdoblja od tri fiskalne godine. Ta potpora male vrijednosti ne smije se koristiti za kupovinu vozila za cestovni prijevoz tereta.

Pojmom »jedan poduzetnik« sukladno Uredbi obuhvaćeni su svi poduzetnici koji su u najmanje jednom od sljedećih međusobnih odnosa:

a) jedan poduzetnik ima većinu glasačkih prava dioničara ili članova u drugom poduzetniku;

b) jedan poduzetnik ima pravo imenovati ili smijeniti većinu članova upravnog, upravljačkog ili nadzornog tijela drugog poduzetnika;

c) jedan poduzetnik ima pravo ostvarivati vladajući utjecaj na drugog poduzetnika prema ugovoru sklopljenom s tim poduzetnikom ili prema odredbi statuta ili društvenog ugovora tog poduzetnika;

d) jedan poduzetnik koji je dioničar ili član u drugom poduzetniku, kontrolira samo, u skladu s dogovorom s drugim dioničarima ili članovima tog poduzetnika, većinu glasačkih prava dioničara ili glasačkih prava članova u tom poduzetniku.

Poduzetnici koji su u bilo kojem od navedenih odnosa preko jednog ili više drugih poduzeća isto se tako smatraju jednim poduzetnikom.

Prije dodjele bespovratne potpore, Ministarstvo poduzetništva i obrta će izvršiti provjeru svih de minimis potpora dodijeljenih jednom poduzetniku sukladno Uredbi Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore, kao i drugih dodijeljenih de minimis potpora.

De minimis potpore, koje se dodjeljuju u skladu s ovim Programom, mogu se kumulirati s de minimis potporama dodijeljenima u skladu s Uredbom Komisije (EU) br. 360/2012 od 25. travnja 2012. o primjeni članaka 107. i 108. Ugovora o funkcioniranju Europske unije na de minimis potpore koje se dodjeljuju poduzetnicima koji pružaju usluge od općeg gospodarskog interesa (SL L 114, 26.4.2012., str. 8.) do gornjih granica utvrđenih u ovom Programu. Mogu se pribrajati de minimis potporama dodijeljenima u skladu s drugim uredbama o de minimis potporama do odgovarajuće gornje granice utvrđene ovim Programom. De minimis potpore ne kumuliraju se s državnim potporama u vezi s istim prihvatljivim troškovima ili s državnim potporama za istu mjeru rizičnog financiranja ako bi takva kumulacija prelazila primjenjivi najviši intenzitet ili iznos potpore koji je u konkretnim okolnostima svakog pojedinog slučaja utvrđen uredbom o skupnom izuzeću odnosno odlukom Komisije.

Prijava na Javni poziv podnosi se osobno ili putem pošte na propisanom obrascu Ministarstvu poduzetništva i obrta, a istoj se prilaže Izjava o korištenim potporama male vrijednosti te Izjava o korištenim potporama male vrijednosti povezanih osoba na koje se primjenjuje Uredba Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore, ili druge uredbe o potporama male vrijednosti, primljenim tijekom prethodne dvije fiskalne godine i u tekućoj godini te dokaz o postojanju štete izdan od nadležnog tijela.

Ostalu potrebnu dokumentaciju kojom se potvrđuju uvjeti iz točke 3.2. potrebnu za donošenje Odluke o dodjeli potpore subjektima malog gospodarstva koji imaju evidentiranu štetu od poplave na području Vukovarsko-srijemske županije pribavlja davatelj potpore.

U slučaju nepotpune prijave davatelj potpore može pozvati podnositelja prijave da naknadno dopuni prijavu dokumentacijom propisanom ovim Programom i Javnim pozivom u roku od 10 dana od dana primitka poziva.

Pristigle prijave za dodjelom potpore obrađuju se redoslijedom zaprimanja.

Davatelj potpore male vrijednosti prema ovom Programu će poduzetnika, kojem namjerava dodijeliti de minimis potporu u skladu s ovim Programom, pismeno obavijestiti o predviđenom iznosu potpore izraženom u obliku bruto novčane vrijednosti potpore, kao i o tome da je riječ o de minimis potpori, izričito se pozivajući na Uredbu Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore, te navodeći njen naziv i podatke o objavi u Službenom listu Europske unije.

Podnositelj prijave po donošenju Odluke o dodjeli potpore subjektima malog gospodarstva koji imaju evidentiranu štetu od poplave na području Vukovarsko-srijemske županije sklapa Ugovor s davateljem potpore o dodjeli bespovratne potpore kojim se obvezuje na namjensko trošenje dodijeljene potpore, u skladu s Prijavnim obrascem, ovim programom i Javnim pozivom.

Odobrena sredstva potpore isplaćuju se na žiro-račun korisnika u 100%-tnom iznosu dodijeljene potpore po zaključenju Ugovora s Korisnikom sredstava.

Ako Korisnik ne dostavi potpisani Ugovor u roku od 15 dana od primitka Ugovora, smatrat će se da je odustao od dodijeljene bespovratne potpore.

Ako se utvrdi da je Korisniku potpore na dan isplate blokiran poslovni račun, davatelj potpore neće izvršiti isplatu sredstava te se oslobađa obveze isplate odobrenih sredstava. Ministarstvo poduzetništva i obrta/HAMAG-BICRO će dopisom obavijestiti Korisnika potpore o navedenome.

Korisnik sredstava dužan je u roku od godine dana od potpisa Ugovora, u cijelosti opravdati dodijeljena sredstva te dokumentirati njihovo namjensko trošenje preslikama računa, izvodima i drugom dokumentacijom.

Iznimno, iz opravdanih razloga, moguće je produljiti rok za pravdanje odobrene potpore ali ne dulje od 60 dana.

Zahtjev Korisnika za produljenje ugovorenog roka za dostavu dokaza o namjenskom utrošku dodijeljenih sredstava davatelju potpore može se podnijeti najkasnije 30 dana prije isteka ugovorenog roka.

Na pitanja koja nisu uređena odredbama Programa primijenit će se odredbe Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore.

3.5.1. Nadzor

U svrhu provođenja kontrole namjenskog korištenja sredstava Ministarstvo poduzetništva i obrta/HAMAG-BICRO je ovlašten izvršiti provjeru korištenja odobrenih sredstava uvidom u original dokumentaciju te obilaskom Korisnika i njegovih poslovnih objekata.

Korisnici kod kojih se prilikom kontrole utvrdi nenamjensko trošenje sredstava, bit će dužni vratiti dodijeljena sredstva prema osnovnoj referentnoj stopi, uvećanoj za 100 baznih bodova, a koju Europska komisija uređuje u skladu s važećim pravilima (Priopćenjem Komisije o reviziji načina određivanja referentnih i diskontnih stopa (SL C 14, 19.1.2008), te uredbom Komisije (EZ) br. 659/1999 o utvrđivanju detaljnih pravila za primjenu članka 93. Ugovora o EZ-u (SL L 82, 25.03.2008.) te će ih se uvrstiti na popis Korisnika koji nisu namjenski koristili sredstva.

*3.6. Tijelo zaduženo za provedbu*

Tijela zadužena za provedbu ovoga Programa su Ministarstvo poduzetništva i obrta i HAMAG-BICRO.

Ministarstvo poduzetništva i obrta će bilježiti i prikupljati sve informacije u vezi s primjenom ovog Programa. Takvi zapisi sadržavat će sve informacije koje su potrebne kako bi se pokazalo da su ispunjeni uvjeti iz Uredbe Komisije (EU) br. 1407/2013. od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore. Zapisi će se čuvati 10 fiskalnih godina od datuma kada je dodijeljena posljednja pojedinačna potpora u okviru ovoga Programa.

**3.7. Vrsta potpore**

Potpore male vrijednosti.

4. ZAKLJUČAK

Ovim Programom utvrđuje se način dodjele bespovratnih potpora subjektima malog gospodarstva na području Vukovarsko-srijemske županije a s ciljem saniranja posljedica katastrofe uzrokovane poplavama u svibnju 2014. godine. Cilj predloženog Programa je brži oporavak od posljedica katastrofe i nastavak rada gospodarskih subjekata te zadržavanje broja zaposlenih u subjektima malog gospodarstva.

[[1](#footnote-29081-1-backlink)]http://ec.europa.eu/enterprise/policies/sme/facts-figures-analysis/sme-definition/index\_hr.htm

[2]http://eur-lex.europa.eu/LexUriServ/LexUriServ.do?uri=OJ:L:2013:352:0001:0008:HR:PDF (SL L 352, 24.12.2013.,str.1.)

82 09.07.2014 Odluka o donošenju Programa potpora subjektima malog gospodarstva za saniranje posljedica katastrofe na području Vukovarsko-srijemske županije

Odluka, NN 82/2014-1569